Document ID: 32014R0367

REGOLAMENT TA' IMPLIMENTAZZJONI TAL-KUMMISSJONI (UE) Nru 367/2014
tal-10 ta' April 2014
li jiffissal-bilanċ nett disponibbli għan-nefqa tal-FAEG
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 1306/2013 tal-Parlament Ewropew u tal-Kunsill tas-17 ta' Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008 (1), u partikolarment l-Artikolu 16(2) tiegħu
Billi:
(1)
Skont l-Artikolu 16(1) tar-Regolament (UE) Nru 1306/2013, il-limitu massimu annwali għall-infiq mill-Fond Agrikolu Ewropew ta' Garanzija (FAEG) għandu jkun ikkostitwit mill-ammonti massimi stabbiliti għalih skont ir-Regolament tal-Kunsill (UE, Euratom) Nru 1311/2013 (2), l-Anness I, is-sottolimitu għal Nefqa relatata mas-suq u pagamenti diretti.
(2)
L-Artikolu 10c(2) tar-Regolament tal-Kunsill (KE) Nru 73/2009 (3) jistipula li l-ammonti li jirriżultaw minn miżuri volontarji ta' aġġustament imsemmija fl-Artikolu 10b(5) ta' dak ir-Regolament u mill-applikazzjoni tal-Artikolu 136 ta' dak ir-Regolament għandhom isiru disponibbli għall-Fond Agrikolu Ewropew għall-Iżvilupp Rurali (FAEŻR) għas-sena finanzjarja 2014.
(3)
Id-Deċiżjoni ta' Implimentazzjoni tal-Kummissjoni 2013/146/UE (4) li tiffissal-ammont li jirriżulta mill-applikazzjoni tal-aġġustament volontarju fir-Renju Unit għas-sena kalendarja 2013. Dan l-ammont għandu jkun disponibbli għall-FAEŻR fis-sena 2014.
(4)
L-Artikolu 136 tar-Regolament (KE) Nru 73/2009 jipprovdi li l-Istati Membri setgħu jiddeċiedu, sal-1 ta' Awwissu 2009, li, mis-sena finanzjarja 2011, jittrasferixxu ammont ikkalkulat skont l-Artikolu 69(7) ta' dak ir-Regolament għall-appoġġ tal-Unjoni taħt il-programmazzjoni u l-finanzjament għall-iżvilupp rurali fil-qafas tal-FAEŻR flok ma jsir rikors għall-Artikolu 69(6)(a) ta' dak ir-Regolament. L-ammonti disponibbli għat-trasferiment ġew ikkalkulati u ffissati fl-Anness III tar-Regolament tal-Kummissjoni (KE) Nru 1120/2009 (5).
(5)
L-Artikolu 136b tar-Regolament (KE) Nru 73/2009, kif miżjud bir-Regolament (UE) Nru 1310/2013 tal-Parlament Ewropew u tal-Kunsill (6), jipprovdi li l-Istati Membri li, skont l-Artikolu 136 tar-Regolament (KE) Nru 73/2009, iddeċidew li jagħmlu ammont disponibbli mis-sena finanzjarja 2011 għall-appoġġ tal-Unjoni taħt l-ipprogrammar għall-iżvilupp rurali u l-finanzjament taħt il-FAEŻR, għandhom ikomplu jagħmlu l-ammonti tal-Anness VIIIa ta' dak ir-Regolament, kif miżjud bir-Regolament (UE) Nru 1310/2013, disponibbli għall-ipprogrammar għall-iżvilupp rurali u l-finanzjament taħt il-FAEŻR għas-sena finanzjarja 2015.
(6)
Għalhekk, l-ammonti stipulati fl-Anness VIIIa tar-Regolament (KE) Nru 73/2009 għall-Ġermanja u għall-Isvezja għandhom ikunu disponibbli għall-programmazzjoni u l-finanzjament għall-iżvilupp rurali fil-qafas tal-FAEŻR għas-sena finanzjarja 2015.
(7)
L-Artikolu 66(1) tar-Regolament (UE) Nru 1307/2013 tal-Parlament Ewropew u tal-Kunsill (7) jipprovdi li, għall-Istati Membri li applikaw l-ewwel subparagrafu tal-Artikolu 4(1) tar-Regolament tal-Kunsill (KE) Nru 637/2008 (8), il-baġit annwali rilevanti disponibbli skont l-Artikolu 5(1) ta' dak ir-Regolament għandu jkun ittrasferit lill-FAEŻR b'effett mill-1 ta' Jannar 2014. Il-Greċja applikat l-ewwel subparagrafu tal-Artikolu 4(1) tar-Regolament (KE) Nru 637/2008.
(8)
Għalhekk huwa xieraq li jiġi ffissat il-bilanċ nett li għandu jkun disponibbli għan-nefqa tal-FAEG għas-snin baġitarji 2014 sa 2020. Għal raġunijiet ta' ċarezza, l-ammonti li għandhom ikunu disponibbli għall-FAEŻR għandhom jiġu ppubblikati wkoll,
ADOTTAT DAN IR-REGOLAMENT:
Artikolu 1
Il-bilanċ nett disponibbli għan-nefqa tal-Fond Agrikolu Ewropew ta' Garanzija (FAEG), kif ukoll l-ammonti disponibbli għas-snin tal-baġit 2014 sal-2020 għall-Fond Agrikolu Ewropew għall-Iżvilupp Rurali (FAEŻR) skont l-Artikoli 10c(2), 136 u 136b tar-Regolament (KE) Nru 73/2009 u l-Artikolu 66(1) tar-Regolament (UE) Nru 1307/2013, huma stipulati fl-Anness ta' dan ir-Regolament.
Artikolu 2
Dan ir-Regolament jidħol fis-seħħ fis-seba' jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, l-10 ta' April 2014.

Labels: 4
15